Ko se začnemo ukvarjati z mislijo, kako naj bi izgledala naša nova hiša, je običajno prvi korak iskanje navdiha in ideje z brskanjem po spletu, pregledovanje katalogov hiš (tipskih in montažnih) in revij z arhitekturno vsebino. A težava nastane, ko želimo vse zbrane ideje spraviti v naš dom.
V svojem domu preživimo veliko časa. Kako dobro se bomo v njem počutili, pa je odvisno od veliko dejavnikov in detajlov. Dober načrt za hišo je temelj za vsako novo gradnjo. Čas, ki ga namenimo razmisleku in natančnemu načrtovanju našega bivalnega prostora, se nam bo kasneje pozitivno obrestoval.
Načrtovanje hiše je zapleten postopek, ki ga ne smemo jemati kot samoumevnega, saj je napake pozneje težko popravljati. V prvi vrsti pa spremembe pomenijo izgubo denarja. Ne gradite majhnih ali velikih hiš, ampak načrtujte hišo glede na svoje potrebe in slog življenja.
Tipski načrt za hišo je na prvi pogled res cenovno najbolj ugoden. Vendar ob podrobnejšem pregledu ugotovimo, da je večina tipskih rešitev izdelana na hitro in pomanjkljivo ter da nizka cena ni vse. Sprejeti moramo kompromis med našimi željami in razpoložljivimi prostori ter njihovo funkcionalnostjo.
Poglavitna slabost tipskega načrta za hišo je v tem, da ga zaradi različnih prostorskih načrtov zazidalnih območij težje prilagodimo okolju in terenu, kamor bomo postavili našo hišo. Nobena tipska hiša tudi ni v celoti prilagojena našim željam in potrebam. Zato stranke pogosto začnejo spreminjati in prilagajati načrt za hišo svojemu načinu življenja.
Po nasvetih arhitekta si manjše kozmetične popravke načrta lahko privoščimo brez zadržkov. Obsežnejše spreminjanje tipskega načrta za hišo pa pogosto privede do popolne nefunkcionalnosti prostorov in celo ogrozi potresno in statično varnost objekta. Včasih se poceni načrt za hišo izkaže za najdražjega, če ni bil narejen pravilno in v skladu z vašimi potrebami.
Toplo vam priporočamo najem pooblaščenega arhitekta, ki bo za dobrega tisočaka več izdelal klasični načrt za hišo. Predlagal vam bo standardne rešitve po meri uporabnika z ozirom na vaše želje in potrebe v skladu z zmožnostmi, ki so na voljo in se domislil unikatnih rešitev, ki vam morda sploh ne bi prišle na misel.
Lahko pa se odločite za individualni načrt za hišo s kompleksnejšimi unikatnimi rešitvami po meri uporabnika za popolno bivalno ugodje. Dober arhitekt vam bo ponudil celovito rešitev od začetne do končne faze. Sodeloval bo z vami vse od idejne zasnove do načrtovanja in izvedbe detajlov.
Gradnja hiše večinoma poteka le enkrat v življenju in z njo so povezani tudi visoki finančni izdatki. Gotovo si želite, da bi bila novo zgrajena hiša vaša sanjska hiša, v kateri se boste odlično počutili. Zato se vam splača investirati v načrt za hišo, ki bo popolnoma sledil vašim željam.